
	[bookmark: nev]DABÓCZI GERGELY
Gazdálkodási és menedzsment
BSc, 6. félév
Budapesti Corvinus Egyetem
Gazdálkodástudományi Kar
	






Témavezető:
	Dr. Kocsis Tamás
adjunktus (BCE - Környezetgazdaságtani és Technológiai Tanszék), BCE GTK




Elavult értékek? – Tervezett elavulás és kritikája

A mai világban a fogyasztás központi elemmé vált. A fogyasztói társadalom virágzik. Dolgozatomban ennek egyik legfontosabb tartópillérét ismertetem részletesen: a tervezett elavulást. Vagyis azt, amikor a termékek életciklusát mesterségesen rövidítik, az újravásárlás ösztönzése érdekében.
A dolgozat első része az elméleti megalapozással foglalkozik. A fogyasztói társadalom kialakulását vizsgálva visszamegyünk egészen az ipari forradalom idejéig, illetve a felvilágosodás eszmevilágáig. Megállapításra kerül, hogy a mai társadalmi-gazdasági struktúra gyökerei ebben a korszakban lelhetőek fel, hiszen a kibontakozó tömegtermelés, a materializmus, az individualicázió és a szekularizáció mélyen meghatározzák a jövőt. Egyértelművé válik, hogy a gazdasági expanzió előtti feltétlen hódolat az, ami megállíthatatlan, kényszeres növekedésre ítéli az országokat. A dolgozat fő témájával való kapcsolat itt fedezhető fel, a növekedéshez ugyanis fogyasztani kell, ezt a fogyasztást pedig három pillér támogatja, ill. teszi lehetővé: a reklám, a tervezett elavulás és a hitel.
A tervezett elavulás fogalmát Tim Cooper felosztása szerint vizsgáljuk. Megállapítjuk, hogy mind az öt elavulási típus mögött felfedezhető a gyártói tudatosság.
Ahhoz, hogy felismerjük, nem egy távoli dologról van szó, több mai példát veszünk szemügyre. A farmarok vagy harisnyák élettartam ugyan úgy árulkodó jel, mint az iPhone-ért sorban állók ezrei.
A tervezett elavulás egyik komoly következménye a hatalmas mennyiségű veszélyes hulladék és a világ erőforrásainak könyörtelen, nem fenntartható módon való felhasználása. A másik következmény pedig az, hogy ebben a gazdasági-társadalmi struktúrában elvárás az, hogy életstílussá váljon a vásárlás. A fogyasztói társadalom kulcsává az válik, hogy a nem anyagi vágyainkra szándékosan anyagi válasszal kínál „megoldást”, állandósítva ezzel az elégedetlenséget. S e közben olyan értékeket rombol le mint például az önzetlenség, odaadás, család vagy a hűség.
A dolgozat gyakorlati, második részében egy több mint 500 fős mintavétel alapján nyernek alátámasztást az elméleti részben tett állítások. A rövid életciklus mellett, a reklámok hatását, a társadalmi nyomást is sikerült kimutatni a válaszadók hozzáállásában. A fogyasztói társdalommal kapcsolatos rengeteg negatív érzés alátámasztotta a korábban tett állítást; aligha az embert szolgálja ez a gazdasági rendszer, s a tervezett elavulás.



